钦定古今图书集成/明伦汇编/闺媛典/第278卷 > 皇清十一 > 彭起龙妻蒋氏
## 钦定古今图书集成/明伦汇编/闺媛典/第278卷 > 皇清十一 > 彭起龙妻蒋氏

按《零陵县志》：“蒋氏，元敬女，适诸生彭起龙，能持妇道，事翁姑甚谨。年二十一，起龙病，氏废首饰，买药饵，祈以身代。病日甚，语氏曰：‘家贫无子，吾死何以为计’？氏泣曰：‘君无虞，必不贻君忧’。因截发以示信，而起龙遂亡。氏号泣呕血，几不欲生。或慰曰：‘汝虽无子，有女足托也’。” 于是守女嫁雷姓，氏毁容乱发，纺绩自给。里人闻其贤，谋娶之，遣妇语氏，氏号泣，怒甚，谋者惭而止。后兵乱，奉寡姑，携女崎岖入山谷，历十馀年，日不再食，饥寒无怨。守节四十馀年如一日，年六十五终。